**The Big Five.** I 1960'erne nåede forskere frem til fem grundlæggende personlighedsdimensioner eller faktorer. I dag omtales de som The Big Five eller fem-faktor-modellen (se ill. 18.2).

|  |  |  |
| --- | --- | --- |
| De fem personlighedsdimensioner i "The Big Five" | Træk, der passer med dimensionerne | Træk, der står i modsætning til dimensionerne |
| Udadvendt (ekstrovert) | Snakkesalig, ambitiøs, aktiv, spændingssøgende, entusiastisk, dominerende | Indadvendt (introvert) |
| Omgængelig | Tillidsfuld, umiddelbar, altruistisk, flink, beskeden, venlig | Konfronterende |
| Samvittighedsfuld | Effektiv, organiserende, ansvarlig, målorienteret, disciplineret, grundig | Uengageret |
| Anspændt (neuroticisme) | Nervøs, irritabel, deprimeret, genert, humørsvingende, overfølsom | Emotionelt stabil |
| Åben | Nysgerrig, fantasifuld, kunstnerisk, brede interesser, ukonventionel, letbevægelig | Lukket |

Ill. 18.2 De fem personlighedsdimensioner i The Big Five og træk, der henholdsvis svarer til dem og står i modsætning til dem.

Arbejdet med de fem faktorer blev i løbet 1970'erne videreført af blandt andet Paul Costa og Robert McCrae, der på baggrund af fem-faktor-modellen udarbejdede deres egen personlighedstest (NEO-PI-R). Ifølge Costa og McCrae er der flere gode grunde til at mene, at man med fem-faktor-modellen har fat i en personlighedsmodel, der indfanger væsentlige og helt grundlæggende personlighedsdimensioner hos mennesker.

For det første har flere undersøgelser vist, at de ofte er stabile over tid, således at mennesker bevarer dem gennem hele livet. For det andet bliver netop disse fem personlighedsdimensioner ved med at vise sig i forskellige undersøgelser og i studier af forskellige kulturers sproglige udtryk. For det tredje finder man de fem dimensioner hos mennesker på tværs af alder, køn og etnisk baggrund. Og endelig for det fjerde er der tegn på, at de i et eller andet omfang har en genetisk basis, eftersom tvillingeundersøgelser af enæggede tvillinger viser, at de i stort omfang scorer ens på dem og altså har en forholdsvis ens personlighedsprofil.

Spørgsmålet er imidlertid, hvad en bestemt personlighedsprofil fortæller om et menneskes hele personlighed. Flere forskere peger på det problem, at fem-faktor-modellen ser isoleret på de enkelte personlighedstræk hos mennesker uden at sige noget om det samspil, der må foregå mellem dem, og som i sidste ende udgør den hele personlighed hos et menneske. Hvordan udligner trækkene hinanden eller forstærker hinanden? Desuden forholder modellen sig ikke til, hvordan bestemte personlighedstræk hos et menneske spiller sammen med den særlige kontekst, som dette menneske befinder sig i. Er den særlige kontekst og ikke blot de personlighedstræk, et menneske er i besiddelse af, med til at bestemme, hvordan dette menneske tænker og handler? Endelig bygger fem-faktor-modellen på selvrapporterende spørgeskemaundersøgelser, og der er dermed risiko for bias i form af [informationseffekt](https://psykveje.systime.dk/?id=5758#c14132).[[1]](#footnote-1)

Larsen, O.S. 2022. 18. Personlighedspsykologi. *Psykologiens veje* Systime. https://psykveje.systime.dk/?id=5664.

1. Informationseffekten kan for eksempel komme til udtryk ved, at deltagerne i undersøgelsen svarer usandt, husker forkert eller overvurderer/undervurderer noget uden selv at være klar over det. [↑](#footnote-ref-1)